**LAUDATIO A MATILDE ARAGÓ I GASSIOT**

Bon dia.

És un privilegi per a mi fer aquesta laudatio de la premiada d’enguany, per encàrrec del Consell de l’Advocacia Catalana a proposta de la Comissió de Llengua Catalana, i per ser la guardonada una bona amiga.

“***Matilde Aragó Gassiot nacida el 2 de febrer de 1954 en Barcelona, hija de Ramon y Maria Concepción. Actualmente magistrada del Tribunal Superior de Justicia de Cataluña. Anteriormente servía en el Juzgado de lo Social número 25 de Barcelona hasta abril de 2005***”. ***Vicepresidenta de “l’Associació de Juristes en Defensa de la Llengua Pròpia”. Ponente de la charla “opción abolicionista: una sociedad sin prostitución es posible” dentro de la jornada del Colegio de Abogados de Barcelona (diciembre de 2009), explica cómo no es posible renunciar a los derechos fundamentales, ni dar el consentimiento para la esclavitud.”***

Fins ara, la informació facilitada per la **Brigada Provincial de Información de Barcelona de la Jefatura Superior de Policia** **de Cataluña** en una anomenada “nota interna” de 12 de febrer de 2014.

La Policia Nacional va espiar 33 magistrats i magistrades per haver elaborat un informe sobre la legalitat de la consulta del 9 de novembre sobre el dret a decidir. Policies que espien i fan informes als jutges en funció del seu pensament, cosa que no s’adiu amb la policia d’un estat democràtic.

Així també va actuar la Brigada d’Informació quan el 1963 va elaborar un informe de les persones que es van adherir al manifest de l’homenatge que es va fer a l’eminent jurista català Francesc Maspons i Anglasell en el seu 90è aniversari. En aquell informe, com en el d’avui, identificaven els signants, remarcant les activitats que consideraven sospitoses de ser delictives.

Llavors es recriminava l’Abat Escarré, que feia quatre anys havia publicat ”***una ‘corona literaria’ en la que se hallaban incluidos composiciones de unos cuantos exiliados***”; i també Pau Casals “***conocido violoncelista, pacifista teórico, pero práctico colaborador de las cuadrillas de asesinos denominades “Brigadas Internacionales” a cuyo beneficio dio conciertos***”.

Una mateixa manera de fer que es veu que ha mantingut aquesta brigada per sobre de canvis de règim.

L’informe on es parla de Matilde Aragó, malgrat titular-se “informe interno”, no era gaire reservat, ja que va ser filtrat per la policia al diari *La Razón*, que ho va publicar a la portada i a l’interior a doble plana amb el titular cridaner: “**La conspiración de los 33 jueces sobiranistes**”, que incloïa les fotografies de l’informe policial i algunes mostres d’aquesta activitat conspirativa de cada persona.

En el cas de la Matilde Aragó, sota la seva fotografia, a l’estil d’uns delinqüents detinguts, hi havia el text següent: “***Magistrada del Tribunal Superior de Justícia de Cataluña. Defensora de posiciones radicales sobre el catalán”****.* Allò no era una simple bajanada d’un policia, sinó que va tenir conseqüències no només per a ella. La magistrada Àngels Vivas no va poder accedir a la presidència de l’Audiència Provincial de Barcelona en passar-li davant un home que tenia molts menys mèrits.

El senyor Recio tenia el número 1.359 en l’escalafó, i la senyora Vivas, el 159, a banda d’altres mèrits destacats. I més quan estava establert que, per promoure l’accés de dones als càrrecs directius de la magistratura, amb igual puntuació i mèrits, era designada una dona. Va ser una clara discriminació de caràcter ideològic. Pel fet de ser dona.

El diari *La Razón* i els serveis d’informació de la policia van investigar a fons Matilde Aragó i els altres 33 magistrats i magistrades i van marcar tres trets essencials de la seva biografia que van portar a considerar-la, com deien en altres temps, com a “desafecta”. I que ací aquests mateixos trets han portat el Consell de l’Advocacia Catalana a atorgar-li aquest guardó que porta el nom d’Agustí Juandó.

Agustí Juandó, advocat secretari de l’Audiència Territorial, va ser condemnat a mort el 1939, i van incloure com a fets inculpatoris a la sentència, a banda de la seva ideologia republicana, que havia catalanitzat aquella institució en compliment de la declaració d’oficialitat que havia fet l’Estatut de 1932.

Matilde Aragó et mereixes aquest reconeixement, ja que comparteixes amb Juandó aquest mèrit, i, ara com ell, la policia també t’ha investigat per les teves idees jurídiques i per ser radical defensora de la llengua catalana en la justícia.

Avui, però, no és admissible que la policia es dediqui a investigar jutges i magistrats, ni a ningú, per raó del seu pensament ni menys que consideri sospitosa una magistrada perquè maldi per a complir la llei d’oficialitat del català a la justícia.

 Aquell informe i la seva publicació fou un atac frontal contra la llibertat d’expressió d’aquest grup de 33 magistrats i magistrades i contra la seva independència. És de doldre, però, que ni des de la magistratura ni des dels diversos actors professionals de la justícia, ningú va dir res. Un silenci eixordador inexplicable.

 Per a ser concedit a Matilde Aragó aquest guardó, han estat decisius els tres mèrits que li retreu la policia, que podem resumir en la defensa dels drets humans un dels quals és el dret a la llengua i la cultura dels pobles. La defensa del principi democràtic en la defensa del dret a decidir com a mitjà d’expressió de la voluntat popular bàsic en tota democràcia; la defensa dels drets humans en la seva radicalitat contra l’esclavitud de les dones i la defensa de la llengua catalana especialment en el seu ús normal per part de l’Administració de justícia i de la ciutadania que hi compareix.

Seguint el recorregut professional de Matilde Aragó, veiem que obté una beca de la Generalitat per a preparar oposicions a judicatura. El 1988 assumeix el Jutjat de Districte 1 de Sabadell convertit en Jutjat de Primera Instància i Instrucció número 6, i va passar el desembre de 1990 al Jutjat Social 25 de Barcelona, on hi estigué fins al 2005, en què va passar a la Sala Social del Tribunal Superior de Justícia, on es va jubilar el 2019.

Ja abans d’entrar a la judicatura havia impartit classes de dret del treball a l’Escola del Treball de Granollers, on ja mostrava la seva vocació en aquest àmbit del dret, on ha exercit la magistratura la major part de la seva vida professional.

 Avui, però, aquest guardó se li atorga per la seva actitud inequívoca i decidida per fer normal l’ús de la llengua catalana en la seva activitat com a magistrada, cosa que, d’altra banda, és una obligació de tota la magistratura per ser llengua declarada oficial. Li hem d’agrair i remarcar que amb aquesta actitud ha donat exemple i testimoni del que ha de ser un fet normal, però que malauradament no ho és.

 L’ús del català a la justícia és, en el millor dels casos, un ús passiu per part de la magistratura, ja que ni en el cas en què els advocats, pèrits o testimonis en facin ús, no és correspost per part dels tribunals en fer les resolucions en aquesta llengua, que, com a molt, en alguns casos només es tradueixen.

 Matilde Aragó, com a magistrada, sempre s’ha adreçat en català com a primera llengua, donant a la ciutadania un missatge clar, que aquella llengua era la llengua del tribunal. Ho feia per trencar la dinàmica de la por, el que en deia el fiscal José M. Mena, “la por reverencial”, que molts operadors jurídics pensen sense fonament, que el català no és la llengua del tribunals i els pot perjudicar.

 Feia el que és obligat en tots els països amb diverses llengües oficials o en els organisme de la UE, en què el tribunal pregunta d’entrada quina llengua es vol fer servir en el procediment.

 La Matilde Aragó, amb la seva actitud, propiciava que els actors davant el tribunal tinguessin clar que podien fer ús del català. En obrir els judicis convidava a les parts a expressar-se en la llengua que escollissin, remarcant el dret que la llei els reconeixia. Així propiciava que en el judici, advocats, testimonis o perits actuessin en català. En els procediments també feia la tramitació escrita i les sentències en català.

També va treballar en els òrgans de govern i coordinació judicial, com ara les juntes de jutges, fent present el català en les seves intervencions i defensant el drets lingüístics dels catalans, propiciant les circulars que es van fer des de la presidència del TSJC de la senyora Maria Eugènia Alegret i Guillem Vidal a tots els jutges i magistrats de Catalunya, en les quals se’ls recordava que no podien fer traduir les resolucions i havien de respectar els drets lingüístics del català.

El seu compromís no només es va centrar en la pròpia activitat professional, sinó en la seva participació en agrupacions de jutges que va promoure el 2000 el Pla pilot de les oficines judicials, amb la participació de 40 jutjats que emetien el 90% de les sentències i altra documentació de tràmit en català, cosa que es va aturar amb la retirada del Pla el 2004.

 Va participar en l’agrupació de jutges anomenada Fòrum Usatges, que van aplegar-se amb aquesta finalitat normalitzadora. També es va implicar amb l’Associació de Juristes en Defensa de la Llengua pròpia, que aplega tota mena d’operadors i professionals de l’àmbit del dret i de la qual va ser fundadora, i com ens recorda la brigada d’informació de la policia, en va ser vicepresidenta.

 La seva activitat de promoció i la lluita pel reconeixement del dret de la ciutadania a la llengua pròpia davant del tribunals la van portar a participar en trobades i conferències, no només a Catalunya, sinó també al País Basc, on amb la jutgessa Nekane Sanmiguel van anar a Gasteiz, Bilbo i Donosti. També sempre ha estat disposada a informar i assessorar els lletrats i lletrades que s’hi dirigien, quan se’ls conculcava els seus drets lingüístics.

Cal remarcar la seva activitat en l’àmbit dels drets lingüístics, com a membre de l’Asociación de Jueces para la Democràcia, que va culminar en el Congrés de Toledo el 1998, en què la Matilde Aragó, la magistrada basca Nekane Sanmiguel i molts d’altres van estar treballant per tal que es fes un pronunciament sobre el reconeixement del dret de la ciutadania d’adreçar-se a l’Administració de justícia en català, gallec o basc. Després de moltes negociacions i de rebaixar la proposta a un plantejament molt tènue, va ser refusada pel Congrés. Aquest refús va ser per a elles, i totes les persones que van treballar a favor de la proposta, un fet molt dolorós i decebedor, sobretot tractant-se d’una associació que es reivindica com a democràtica i progressista. L’actitud d’aquella associació envers els drets polítics de Catalunya la va portar a fundar la nova associació de la magistratura Àgora Judicial.

 Matilde Aragó, a partir de la signatura per part de l’Estat de la Carta de les llengües tegionals o minoritàries el 2001, va tenir una gran activitat divulgadora i reivindicativa dels drets que aquest tractat reconeix a la ciutadania i que sovint segueixen ignorats o menystinguts per l’Administració de justícia malgrat el que diuen l’article 10 i 93 de la Constitució.

 També va intervenir en la redacció de l’Estatut del 2006 en els articles que afecten els drets lingüístics i la justícia.

 Amb tota la seva actuació, Matilde Aragó ha aconseguit un gran prestigi dins del món de la magistratura i en l’àmbit de la justícia com a referent en la defensa dels drets lingüístics.

 Aquest prestigi assolit va fer que el Consell d’Europa en els informes sobre els incompliments de la Carta de les llengües per part de l’Estat Espanyol, la tingui com a consultora de la realitat de la llengua catalana en l’Administració de justícia.

 Això ens dona una dimensió de la seva dedicació i compromís, no només teòric si no pràctic i efectiu, des de la seva actitud personal i de col·laboració per a afrontar un problema col·lectiu i institucional.

 Ella tenia molt clar que era important l’actitud que es tenia des de la magistratura per trencar les inèrcies de massa anys, diria des de la nova planta, que configuren una actitud poruga i espantadissa dels advocats i advocades davant dels tribunals en l’ús de la llengua.

Sovint es dolia perquè, malgrat que ella iniciava en català i s’hi adreçava als professionals, els costava de trencar aquesta inèrcia. Fet que no és justificable, però sí que és explicable pel missatge que des de la judicatura es dona normalment, que la llengua catalana no és realment oficial sinó subsidiària i residual.

 Se li atorga aquest guardó per la feina feta i que farà i el seu compromís en defensa dels drets lingüístics, especialment en la defensa radical de la llengua catalana a la Justícia.

 Mati, aquest premi te’l mereixes.

Cambrils, el dia 1 de novembre de 2021